erhwenkuo/poetry-chinese-zhtw huggingface dataset:
重到渭上舊居
作者：白居易（唐）

舊居清渭曲，開門當蔡渡。十年方一還，幾欲迷歸路。追思昔日行，感傷故遊處。插柳作高林，種桃成老樹。因驚成人者，儘是舊童孺。試問舊老人，半為繞村墓。浮生同過客，前後遞來去。白日如弄珠，出沒光不住。人物日改變，舉目悲所遇。回念念我身，安得不衰暮。朱顏銷不歇，白髮生無數。唯有山門外，三峰色如故。
白髮
作者：白居易（唐）

白髮知時節，暗與我有期。今朝日陽裡，梳落數莖絲。家人不慣見，憫默為我悲。我雲何足怪，此意爾不知。凡人年三十，外壯中已衰。但思寢食味，已減二十時。況我今四十，本來形貌羸。書魔昏兩眼，酒病沉四肢。親愛日零落，在者仍別離。身心久如此，白髮生已遲。由來生老死，三病長相隨。除卻念無生，人間無藥治。
秋日
作者：白居易（唐）

池殘寥落水，窗下悠揚日。嫋嫋秋風多，槐花半成實。下有獨立人，年來四十一。
將之饒州，江浦夜泊
作者：白居易（唐）

明月滿深浦，愁人臥孤舟。煩冤寢不得，夏夜長於秋。苦乏衣食資，遠為江海遊。光陰坐遲暮，鄉國行阻修。身病向鄱陽，家貧寄徐州。前事與後事，豈堪心並憂。憂來起長望，但見江水流。雲樹靄蒼蒼，煙波澹悠悠。故園迷處所，一念堪白頭。
思歸
作者：白居易（唐）

養無晨昏膳，隱無伏臘資。遂求及親祿，黽勉來京師。薄俸未及親，別家已經時。冬積溫席戀，春違採蘭期。夏至一陰生，稍稍夕漏遲。塊然抱愁者，長夜獨先知。悠悠鄉關路，夢去身不隨。坐惜時節變，蟬鳴槐花枝。
冀城北原作
作者：白居易（唐）

野色何莽蒼，秋聲亦蕭疏。風吹黃埃起，落日驅徵車。何代此開國，封疆百里餘。古今不相待，朝市無常居。昔人城邑中，今變為丘墟。昔人墓田中，今化為裡閭。廢興相催迫，日月互居諸。世變無遺風，焉能知其初。行人千載後，懷古空躊躇。
客路感秋，寄明準上人
作者：白居易（唐）

日暮天地冷，雨霽山河清。長風從西來，草木凝秋聲。已感歲倏忽，複傷物凋零。孰能不憯淒，天時牽人情。借問空門子，何法易修行。使我忘得心，不教煩惱生。
遊襄陽懷孟浩然
作者：白居易（唐）

楚山碧巖巖，漢水碧湯湯。秀氣結成象，孟氏之文章。今我諷遺文，思人至其鄉。清風無人繼，日暮空襄陽。南望鹿門山，藹若有餘芳。舊隱不知處，雲深樹蒼蒼。
秋暮西歸途中書情
作者：白居易（唐）

耿耿旅燈下，愁多常少眠。思鄉貴早發，發在雞鳴前。九月草木落，平蕪連遠山。秋陰和曙色，萬木蒼蒼然。去秋偶東遊，今秋始西旋。馬瘦衣裳破，別家來二年。憶歸複愁歸，歸無一囊錢。心雖非蘭膏，安得不自然。
秋懷
作者：白居易（唐）

月出照北堂，光華滿階墀。涼風從西至，草木日夜衰。桐柳減綠陰，蕙蘭消碧滋。感物私自念，我心亦如之。安得長少壯，盛衰迫天時。人生如石火，為樂長苦遲。
別楊穎士、盧克柔、殷堯藩
作者：白居易（唐）

倦鳥暮歸林，浮雲晴歸山。獨有行路子，悠悠不知還。人生苦營營，終日群動間。所務雖不同，同歸於不閑。扁舟來楚鄉，匹馬往秦關。離憂繞心曲，宛轉如迴圈。且持一杯酒，聊以開愁顏。
題贈定光上人
作者：白居易（唐）

二十身出家，四十心離塵。得徑入大道，乘此不退輪。一坐十五年，林下秋複春。春花與秋氣，不感無情人。我來如有悟，潛以心照身。誤落聞見中，憂喜傷形神。安得遺耳目，冥然反天真。
祇役駱口驛喜蕭侍禦書至兼睹新詩吟諷通宵因寄八韻
作者：白居易（唐）

日暮心無憀，吏役正營營。忽驚芳信至，複與新詩並。是時天無雲，山館有月明。月下讀數遍，風前吟一聲。一吟三四歎，聲盡有餘清。雅哉君子文，詠性不詠情。使我靈府中，鄙吝不得生。始知聽韶濩，可使心和平。
酬李少府曹長官舍見贈
作者：白居易（唐）

低腰複斂手，心體不遑安。一落風塵下，方知為吏難。公事與日長，宦情隨歲闌。惆悵青袍袖，芸香無半殘。賴有李夫子，此懷聊自寬。兩心如止水，彼此無波瀾。往往簿書暇，相勸強為歡。白馬晚蹋雪，淥觴春暖寒。戀月夜同宿，愛山晴共看。野性自相近，不是為同官。
留別
作者：白居易（唐）

秋涼卷朝簟，春暖撤夜衾。雖是無情物，欲別尚沉吟。況與有情別，別隨情淺深。二年歡笑意，一旦東西心。獨留誠可念，同行力不任。前事詎能料，後期諒難尋。唯有潺湲淚，不惜共沾襟。
曉別
作者：白居易（唐）

曉鼓聲已半，離筵坐難久。請君斷腸歌，送我和淚酒。月落欲明前，馬嘶初別後。浩浩暗塵中，何由見回首。
北園
作者：白居易（唐）

北園東風起，雜花次第開。心知須臾落，一日三四來。花下豈無酒，欲酌複遲回。所思眇千里，誰勸我一杯。
惜栯李花
作者：白居易（唐）

樹小花鮮妍，香繁條軟弱。高低二三尺，重疊千萬萼。朝豔藹霏霏，夕凋紛漠漠。辭枝朱粉細，覆地紅綃薄。由來好顏色，常苦易銷鑠。不見莨蕩花，狂風吹不落。
照鏡
作者：白居易（唐）

皎皎青銅鏡，斑斑白絲鬢。豈複更藏年，實年君不信。
新秋
作者：白居易（唐）

西風飄一葉，庭前颯已涼。風池明月水，衰蓮白露房。其奈江南夜，綿綿自此長。
夜雨
作者：白居易（唐）

早蛩啼複歇，殘燈滅又明。隔窗知夜雨，芭蕉先有聲。
秋江送客
作者：白居易（唐）

秋鴻次第過，哀猿朝夕聞。是日孤舟客，此地亦離群。濛濛潤衣雨，漠漠冒帆雲。不醉潯陽酒，煙波愁殺人。
感逝寄遠
作者：白居易（唐）

昨日聞甲死，今朝聞乙死。知識三分中，二分化為鬼。逝者不復見，悲哉長已矣。存者今如何，去我皆萬裡。平生知心者，屈指能有幾。通果澧鳳州，眇然四君子。相思俱老大，浮世如流水。應歎舊交遊，凋零日如此。何當一杯酒，開眼笑相視。
秋月
作者：白居易（唐）

夜初色蒼然，夜深光浩然。稍轉西廊下，漸滿南窗前。況是綠蕪地，複茲清露天。落葉聲策策，驚鳥影翩翩。棲禽尚不穩，愁人安可眠。
塚上答太宗
作者：慕容垂（唐）

我昔勝君昔，君今勝我今。榮華各異代，何用苦追尋。
遺畫工詩
作者：釋明解（唐）

握手不能別，撫膺聊自傷。痛矣時陰短，悲哉泉路長。松林驚野吹，荒隧落寒霜。言離何以贈，留心內典章。
夜吟
作者：巴峽鬼（唐）

秋徑填黃葉，寒摧露草根。猿聲一叫斷，客淚數重痕。
愧謝詩
作者：河湄鬼（唐）

我本邯鄲士，祇役死河湄。不得家人哭，勞君行路悲。
擲裴武公詩
作者：介冑鬼（唐）

屢策羸驂曆亂峋，叢嵐映日晝如曛。長橋駕險浮天漢，廢興盡系前生數，休衒英雄勇冠軍。
死後詩
作者：李叔霽（唐）

忽作無期別，沈冥恨有餘。長安雖不遠，無信可傳書。
洋州館夜吟
作者：竇裕（唐）

門依楚水岸，身寄洋州館。望月獨相思，塵襟淚痕滿。
獻元載
作者：書生（唐）

城東城西舊居處，城裡飛花亂如絮。海燕銜泥欲下來，屋裡無人卻飛去。
詩二首
作者：虎丘石壁鬼（唐）

高松多悲風，蕭蕭清且哀。南山接幽壟，幽壟空崔嵬。白日徒昭昭，不照長夜臺。雖知生者樂，魂魄安能回。況複念所親，慟哭心肝摧。慟哭更何言，哀哉複哀哉。神仙不可學，形化空遊魂。白日非我朝，青松為我門。雖複隔幽顯，猶知念子孫。何以遣悲惋，萬物歸其根。寄語世上人，莫厭臨芳尊。莊生問枯骨，三樂成虛言。
祭後見石上詩
作者：虎丘石壁鬼（唐）

幽明雖異路，平昔忝攻文。欲知潛昧處，山北兩孤墳。
詠浮雲
作者：陸憑（唐）

虛虛複空空，瞬息天地中。假合成此像，吾亦非吾躬。
呈李續
作者：韓弇（唐）

我有敵國讎，無人可為雪。每至秦隴頭，遊魂自嗚咽。
和崔侍禦
作者：尉佗（唐）

千歲荒臺隳路隅，一煩太守重椒塗。感君拂拭意何極，贈爾美婦與明珠。
贈竇丞
作者：劉溉（唐）

冥路杳杳人不知，不用苦說使人悲。喜得逢君傳家信，後會茫茫何處期。
敘幽冤
作者：鄭瓊羅（唐）

痛填心兮不能語，寸斷腸兮訴何處。春生萬物妾不生，更恨香魂不相遇。
過臺城感舊
作者：沈青箱（唐）

六代舊山川，興亡幾百年。繁華今寂寞，朝市昔喧闐。夜月琉璃水，春風卵色天。傷時與懷古，垂淚國門前。
詩
作者：襄陽舉人（唐）

流水涓涓芹努芽，織烏西飛客還家。荒村無人作寒食，殯宮空對棠梨花。
踏歌
作者：河中鬼（唐）

河水流溷溷，山頭種蕎麥。兩個胡孫門底來，
題少陵別墅
作者：蕭微（唐）

新構茅齋野澗東，松楸交影足悲風。人間歲月如流水，何事頻行此路中。
夢張垂贈詩
作者：張省躬（唐）

慼慼複慼慼，秋堂百年色。而我獨茫茫，荒郊遇寒食。
秋月聯句
作者：商山三丈夫（唐）

秋月圓如鏡，——王步兵秋風利似刀。——蕭中郎秋雲輕比絮，——梁璟秋草細如毛。——諸葛長史
天明聯句
作者：不詳（唐）

幽樹高高影，——蕭中郎山花寂寂香。——王步兵山天遙歷歷，——諸葛長史山水急湯湯。——梁璟
贈張珽
作者：鄭適（唐）

昔為吟風嘯月人，今為吟風嘯月身。塚壞路邊吟嘯罷，安知今日又勞神。
西軒詩
作者：甘露寺鬼（唐）

趙壹能為賦，鄒陽解獻書。可惜西江水，不救轍中魚。偉哉橫海鱗，壯矣垂天翼。一旦失風水，翻為螻蟻食。功遂侔昔人，保退無智力。既涉太行險，茲路信難陟。握裡龍蛇紙上鸞，逡巡千幅不將難。顧雲已往羅隱耄，更有何人逞筆端。
降巫詩
作者：邵謁（唐）

青山山下少年郎，失意當時別故鄉。惆悵不堪回首望，隔溪遙見舊書堂。
贈雷殿直
作者：石恪（唐）

衡陽去此正三年，一路程途甚坦然。深邃門牆三楚外，公退只應無別事，朱陵後洞看神仙。
吟
作者：富春沙際鬼（唐）

陊江三十年，潮打形骸朽。家人都不知，何處奠杯酒。
又吟
作者：富春沙際鬼（唐）

莫問我姓名，向君言亦空。潮生沙骨冷，魂魄悲秋風。
獻高駢
作者：趙z7（唐）

我昔勝君昔，君今勝我今。人生一世事，何用苦相侵。
《清都夜境
作者：元稹（唐）

夜久連觀靜，斜月何晶熒。寥天如碧玉，歷歷綴華星。樓榭自陰映，雲牖深冥冥。纖埃悄不起，玉砌寒光清。棲鶴露微影，枯松多怪形。南廂儼容衛，音響如可聆。啟聖發空洞，朝真趨廣庭。閑開蕊珠殿，暗閱金字經。屏氣動方息，凝神心自靈。悠悠車馬上，浩思安得寧。
春晚寄楊十二，兼呈趙八
作者：元稹（唐）

濛濛竹樹深，簾牖多清陰。避日坐林影，餘花委芳襟。傾尊就殘酌，舒捲續微吟。空際颺高蝶，風中聆素琴。廣庭備幽趣，複對商山岑。獨此愛時景，曠懷雲外心。遷鶯戀嘉木，求友多好音。自無琅玕實，安得蓮花簪。寄之二君子，希見雙南金。
與楊十二、李三早入永壽寺看牡丹
作者：元稹（唐）

曉入白蓮宮，琉璃花界淨。開敷多喻草，淩亂被幽徑。壓砌錦地鋪，當霞日輪映。蝶舞香暫飄，蜂牽蕊難正。籠處彩雲合，露湛紅珠瑩。結葉影自交，搖風光不定。繁華有時節，安得保全盛。色見盡浮榮，希君了真性。
春餘遣興
作者：元稹（唐）

春去日漸遲，庭空草偏長。餘英間初實，雪絮縈蛛網。好鳥多息陰，新篁已成響。簾開斜照入，樹褭遊絲上。絕跡念物閑，良時契心賞。單衣頗新綽，虛室複清敞。置酒奉親賓，樹萱自怡養。笑倚連枝花，恭扶瑞藤杖。步屟恣優遊，望山多氣象。雲葉遙卷舒，風裾動蕭爽。簪纓固煩雜，江海徒浩蕩。野馬籠赤霄，無由負羈鞅。
憶雲之
作者：元稹（唐）

為魚實愛泉，食辛寧避蓼。人生既相合，不復論窕窕。滄海良有窮，白日非長皎。何事一人心，各在四方表。泛若逐水萍，居為附松蔦。流浪隨所之，縈紆牽所繞。百齡頗侷促，況複迷壽夭。芟發君已衰，冠歲予非小。娛樂不及時，暮年壯心少。感此幽念綿，遂為長悄悄。中庭草木春，曆亂遞相擾。奇樹花冥冥，竹竿鳳褭褭。幽芳被蘭徑，安得寄天杪。萬裡瀟湘魂，夜夜南枝鳥。
別李三
作者：元稹（唐）

階蓂附瑤砌，叢蘭偶芳藿。高位良有依，幽姿亦相托。鮑叔知我貧，烹葵不為薄。半面契始終，千金比然諾。人生系時命，安得無苦樂。但感遊子顏，又值餘英落。蒼蒼秦樹雲，去去緱山鶴。日暮分手歸，楊花滿城郭。
秋夕遠懷
作者：元稹（唐）

旦夕天氣爽，風飄葉漸輕。星繁河漢白，露逼衾枕清。丹鳥月中滅，莎雞床下鳴。悠悠此懷抱，況複多遠情。
東西道
作者：元稹（唐）

天皇開四極，便有東西道。萬古閱行人，行人幾人老。顧我倦行者，息陰何不早。少壯塵事多，那言壯年好。
分流水
作者：元稹（唐）

古時愁別淚，滴作分流水。日夜東西流，分流幾千里。通塞兩不見，波瀾各自起。與君相背飛，去去心如此。
西還
作者：元稹（唐）

悠悠洛陽夢，鬱鬱灞陵樹。落日正西歸，逢君又東去。
含風夕
作者：元稹（唐）

炎昏倦煩久，逮此含風夕。夏服稍輕清，秋堂已岑寂。載欣涼宇曠，複念佳辰擲。絡緯驚歲功，顧我何成績。青熒微月鉤，幽暉洞陰魄。水鏡涵玉輪，若見淵泉璧。參差簾牖重，次第籠虛白。樹影滿空床，螢光綴深壁。悵望牽牛星，複為經年隔。露網褭風珠，輕河泛遙碧。詎無深秋夜，感此乍流易。亦有遲暮年，壯年良自惜。迴圈切中腸，感念追往昔。接瞬無停陰，何言問陳積。馨香推蕙蘭，堅貞諭松柏。生物固有涯，安能比金石。況茲百齡內，擾擾紛眾役。日月東西馳，飛車無留跡。來者良未窮，去矣定奚適。委順在物為，營營複何益。
秋堂夕
作者：元稹（唐）

炎涼正回互，金火鬱相乘。雲雷時交構，川澤方蒸騰。清風一朝勝，白露忽已凝。草木凡氣盡，始見天地澄。況此秋堂夕，幽懷曠無朋。蕭條簾外雨，倏閃案前燈。書卷滿床蓆，蠨蛸懸複升。啼兒屢啞咽，倦僮時寢興。泛覽昏夜目，詠謠暢煩膺。況吟獲麟章，欲罷久不能。堯舜事已遠，丘道安可勝。蜉蝣不信鶴，蜩鷃肯窺鵬。當年且不偶，沒世何必稱。胡為揭聞見，褒貶貽愛憎。焉用汩其泥，豈在清如冰。非白又非黑，誰能點青蠅。處世苟無悶，佯狂道非弘。無言被人覺，予亦笑孫登。
酬樂天
作者：元稹（唐）

放鶴在深水，置魚在高枝。升沉或異勢，同謂非所宜。君為邑中吏，皎皎鸞鳳姿。顧我何為者，翻侍白玉墀。昔作芸香侶，三載不暫離。逮茲忽相失，旦夕夢魂思。崔嵬驪山頂，宮樹遙參差。只得兩相望，不得長相隨。多君歲寒意，裁作秋興詩。上言風塵苦，下言時節移。官家事拘束，安得攜手期。願為雲與雨，會合天之垂。
楊子華畫三首
作者：元稹（唐）

楊畫遠於展，何言今在茲。依然古妝服，但感時節移。念君一朝意，遺我千載思。子亦幾時客，安能長苦悲。皓腕卷紅袖，錦韝臂蒼鶚。故人斷弦心，稚齒從禽樂。當年惜貴遊，遺形寄丹雘。骨象或依稀，鉛華已寥落。似對古人民，無複昔城郭。子亦觀病身，色空俱寂寞。顛倒世人心，紛紛乏公是。真賞畫不成，畫賞真相似。丹青各所尚，工拙何足恃。求此妄中精，嗟哉子華子。
西州院
作者：元稹（唐）

自入西州院，唯見東川城。今夜城頭月，非暗又非明。文案床蓆滿，卷舒贓罪名。慘淒且煩倦，棄之階下行。悵望天回轉，動搖萬裡情。參辰次第出，牛女顛倒傾。況此風中柳，枝條千萬莖。到來籬下筍，亦已長短生。感愴正多緒，鴉鴉相喚驚。牆上杜鵑鳥，又作思歸鳴。以彼撩亂思，吟為幽怨聲。吟罷終不寢，鼕鼕複鐺鐺。
臺中鞫獄憶開元觀舊事呈損之兼贈周兄四十韻
作者：元稹（唐）

憶在開元館，食柏練玉顏。疏慵日高臥，自謂輕人寰。李生隔牆住，隔牆如隔山。怪我久不識，先來問驕頑。十過乃一往，遂成相往還。以我文章卷，文章甚斒斕。因言辛庾輩，亦願放羸孱。既回數子顧，輾轉相連攀。驅令選科目，若在闠與闤。學隨塵土墜，漫數公卿關。唯恐壞情性，安能懼謗訕。還招辛庾李，靜處杯巡環。進取果由命，不由趨險艱。穿楊二三子，弓矢次第彎。推我亦上道，再聯朝士班。二月除禦史，三月使巴蠻。蠻民詀諵訴，齧指明痛癏。憐蠻不解語，為發昏帥奸。歸來五六月，旱色天地殷。分司別兄弟，各各淚潸潸。哀哉劇部職，唯數贓罪鍰。死款依稀取，鬥辭方便刪。道心常自愧，柔發難久黫。折支望車乘，支痛誰置患。奇哉乳臭兒，緋紫繃被間。漸大官漸貴，漸富心漸慳。鬧裝轡頭觼，靜拭腰帶斑。鷂子繡線oT，狗兒金油環。香湯洗驄馬，翠篾籠白鷳。月請公王封，冰受天子頒。開筵試歌舞，別宅寵妖嫻。坐臥摩綿褥，捧擁綟絲鬟。旦夕不相離，比翼若飛鸞。而我亦何苦，三十身已鰥。愁吟心骨顫，寒臥支體m5。居處雖幽靜，尤悔少愉懶。不如周道士，鶴嶺臨鐘灣。繞院松瑟瑟，通畦水潺潺。陽坡自尋蕨，村沼看漚菅。窮通兩未遂，營營真老閑。
韋氏館與周隱客、杜歸和泛舟
作者：元稹（唐）

天色低澹澹，池光漫油油。輕舟閑繳繞，不遠池上樓。時物欣外獎，真元隨內修。神恬津藏滿，氣委支節柔。眾處豈自異，曠懷誰我儔。風車籠野馬，八荒安足遊。開顏陸渾杜，握手靈都周。持君寶珠贈，頂戴頭上頭。
劉氏館集隱客、歸和、子元、及之、子蒙、晦之
作者：元稹（唐）

濕墊緣竹徑，寥落護岸冰。偶然沽市酒，不越四五升。詩客愛時景，道人話升騰。笑言各有趣，悠哉古孫登。
寄隱客
作者：元稹（唐）

我年三十二，鬢有八九絲。非無官次第，其如身早衰。今人誇貴富，肉食與妖姬。而我俱不樂，貴富亦何為。況逢多士朝，賢俊若布棋。班行次第立，朱紫相參差。謨猷密勿進，羽檄縱橫馳。監察官甚小，發言無所裨。小官仍不了，譴奪亦已隨。時或不之棄，得不自棄之。陶君喜不遇，顧我複何疑。潛書周隱士，白雲今有期。
元和五年予官不了罰俸西歸三月六日至陝府與吳十一兄端公崔二十二院長思愴曩遊因投五十韻
作者：元稹（唐）

小年閑愛春，認得春風意。未有花草時，先醲曉窗睡。霞朝澹雲色，霽景牽詩思。漸到柳枝頭，川光始明媚。長安車馬客，傾心奉權貴。晝夜塵土中，那言早春至。此時我獨遊，我遊有倫次。閑行曲江岸，便宿慈恩寺。扣林引寒龜，疏叢出幽翠。淩晨過杏園，曉露凝芳氣。初陽好明淨，嫩樹憐低庳。排房似綴珠，欲啼紅臉淚。新鶯語嬌小，淺水光流利。冷飲空腹杯，因成日高醉。酒醒聞飯鐘，隨僧受遺施。餐罷還複遊，過從上文記。行逢二月半，始足遊春騎。是時春已老，我遊亦雲既。藤開九華觀，草結三條隧。新筍踴犀株，落梅翻蝶翅。名倡繡轂車，公子青絲轡。朝士還旬休，豪家得春賜。提攜好音樂，翦鏟空田地。同佔杏花園，喧闐各叢萃。顧予煩寢興，複往散憔悴。倦僕色肌羸，蹇驢行跛痺。春衫未成就，冬服漸塵膩。傾蓋吟短章，書空憶難字。遙聞公主笑，近被王孫戲。邀我上華筵，橫頭坐賓位。那知我年少，深解酒中事。能唱犯聲歌，偏精變籌義。含詞待殘拍，促舞遞繁吹。叫噪擲投盤，生獰攝觥使。逡巡光景晏，散亂東西異。古觀閉閑門，依然複幽閟。無端矯情性，漫學求科試。薄藝何足雲，虛名偶頻遂。拾遺天子前，密奏昇平議。召見不須臾，憸庸已猜忌。朝陪香案班，暮作風塵尉。去歲又登朝，登為柏臺吏。臺官相束縛，不許放情志。寓直勞送迎，上堂煩避諱。分司在東洛，所職尤不易。罰俸得西歸，心知受朝庇。常山攻小寇，淮右擇良帥。國難身不行，勞生欲何為。吾兄諳性靈，崔子同臭味。投此掛冠詞，一生還自恣。
題洛陽縣壁
作者：李兼（唐）

猾吏畏服，縣妖破膽。好錄政聲，聞於御覽。
題書卷後語
作者：杜兼（唐）

倩俸寫來手自校，汝曹讀之知聖道，墜之鬻之為不孝。
題李陽冰玉箸篆詞
作者：舒元輿（唐）

斯去千年，冰生唐時。冰複去矣，後來者誰？後千年有人，誰能待之。後千年無人，篆止於斯。嗚呼主人，為吾寶之。
判誤書紙背
作者：裴諝（唐）

這畔似那畔，那畔似這畔。我也不辭與你判，笑殺門前著靴漢。
又判爭貓兒狀
作者：裴諝（唐）

貓兒不識主，傍家搦老鼠。兩家不須爭，將來與裴諝。
斷僧通狀
作者：李翱（唐）

上歲童子，二十受戒。君王不朝，父母不拜。口稱貧道，有錢放債。量決十下，牒出東界。
判僧雲晏五人聚賭喧諍語
作者：韓滉（唐）

正法何曾執貝，空門不積餘財。白日既能賭博，並付江神收管，波中便是泉臺。
判道士黃山隱
作者：皇甫大夫（唐）

道士黃山隱，輕人複重財。太山將比甑，東海只容杯。綠綬藏雲帔，烏巾換鹿胎。黃泉六個鬼，今夜待君來。
碾驢鞍判
作者：羅紹威（唐）

鄴城大道甚寬，何故駕車碾鞍？領韝驢漢子科決，待駕車漢子喜歡。
批州符
作者：蕭結（唐）

秧開五葉，蠶長三眠。人皆忙迫，劃甚閑船。
判部民訴主簿牒
作者：王魯（唐）

汝雖打草，吾已驚蛇。
戲為冥吏判
作者：伶人（唐）

焦湖百里，一任作獺。
自狀
作者：張翱（唐）

有張翱兮，寓止淮陰。來綺席兮，放恣胸襟。
刺左右膊詩
作者：趙武建（唐）

野鴨灘頭宿，朝朝被鶻梢。忽驚飛入水，留命到今朝。
刺左臂膊詩
作者：宋元素（唐）

昔日已前家未貧，苦將錢物結交親。如今失路尋知己，行盡關山無一人。
刺左右膊句
作者：張幹（唐）

生不怕京兆尹，死不畏閻羅王。
塞下曲
作者：丁稜（唐）

北風鳴晚角，雨雪塞雲低。烽舉戰軍動，天寒徵馬嘶。出營紅旆展，過磧暗沙迷。諸將年皆老，何時罷鼓鼙。
和主司王起
作者：丁稜（唐）

公心獨立副天心，三轄春闈冠古今。蘭署門生皆入室，新有受恩江海客，坐聽朝夕繼為霖。
和主司王起
作者：高退之（唐）

昔年桃李已滋榮，今日蘭蓀又發生。葑菲採時皆有道，何事感恩偏覺重，忽聞金榜扣柴荊。
和主司王起
作者：孟球（唐）

當年門下化龍成，今日餘波進後生。仙籍共知推麗藻，誰料羽毛方出谷，許教齊和九皋嗚。
和主司王起
作者：劉耕（唐）

孔門頻建鑄顏功，紫綬青衿感激同。一簣勤勞成太華，慚和周郎應見顧，感知大造竟無窮。
和主司王起
作者：裴翻（唐）

常將公道選群生，猶被春闈屈重名。文柄久持殊歲紀，查德陽和如細柳，參差長近亞夫營。
和主司王起
作者：樊驤（唐）

滿朝簪發半門生，又見新書甲乙名。孤進自今開道路，忝受恩光同上客，惟將報德是經營。
和主司王起
作者：崔軒（唐）

滿朝朱紫半門生，新榜勞人又得名。國器舊知收片玉，共仰蓮峰聽雪唱，欲賡仙曲意怔營。
和主司王起
作者：蒯希逸（唐）

一振聲華入紫薇，三開秦鏡照春闈。龍門舊列金章貴，誰知散質多榮忝，鴛鷺清塵接布衣。
句
作者：蒯希逸（唐）

蟾蜍醉裡破，蛺蝶夢中殘。。山險不曾離馬後，酒醒長見在床前。（希逸有僕武幹，
望九華山
作者：林滋（唐）

茲山突出何怪奇，上有萬狀無凡姿。大者嶙峋若奔兕，虛中始訝巨靈擘，陡處乍驚愚叟移。蘿煙石月相蔽虧，籲予比年愛靈境，到此始覺魂神馳。如何獨得百丈索，
春望
作者：林滋（唐）

春海鏡長天，青郊麗上年。林光虛霽曉，山翠薄晴煙。氣暖禽聲變，風恬草色鮮。散襟披石磴，韶景自深憐。
蠡澤旅懷
作者：林滋（唐）

誰言行旅日，況複桃花時。水即滄溟遠，星從天漢垂。川光獨鳥暮，林色落英遲。豈是王程急，偏多遊子悲。
宴韋侍禦新亭
作者：林滋（唐）

煙磴披青靄，風筵藉紫苔。花香淩桂醑，竹影落藤杯。鳴籟將歌遠，飛枝拂舞開。未愁留興晚，明月度雲來。
人日
作者：林滋（唐）

春輝新入碧煙開，芳院初將穆景來。共向花前圖瑞勝，聞道宸遊方命賞，應隨思賚喜昭回。
和主司王起
作者：林滋（唐）

龍門一變荷生成，況是三傳不朽名。美譽早聞喧北闕，從此青衿與朱紫，升堂侍宴更何營。
聽蜀道士琴歌
作者：李宣古（唐）

至道不可見，正聲難得聞。忽逢羽客抱綠綺，忽揮素爪畫七絃，蒼崖劈裂迸碎泉。憤聲高，怨聲咽，吹我神飛碧霄裡，牽我心靈入秋水。有如驅逐太古來，前弄嘯，後弄嚬，一舒一慘非冬春。從朝至暮聽不足，人間豈合值仙蹤，此別多應不再逢。抱琴卻上瀛洲去，
和主司王起
作者：李宣古（唐）

恩光忽逐曉春生，金榜前頭忝姓名。三感至公裨造化，何處新詩添照灼，碧蓮峰下柳間營。
杜司空席上賦
作者：李宣古（唐）

紅燈初上月輪高，照見堂前萬朵桃。觱慄調清銀象管，爭奈夜深拋耍令，舞來挼去使人勞。
賦寒食日亥時
作者：李宣古（唐）

人定朱門尚未開，初星粲粲照人回。此時寒食無煙火，花柳蒼蒼月欲來。
句
作者：李宣古（唐）

翠蓋不西來，池上天池歇。冉冉池上煙。盈盈池上柳。生貴非道傍，不斷行人手。。
風不鳴條
作者：黃頗（唐）

五緯起祥飆，無聲瑞聖朝。稍開含露蕊，才轉惹煙條。密葉應潛變，低枝幾暗搖。林間鶯欲囀，花下蝶微飄。初滿沿堤草，因生逐水苗。太平無一事，天外奏虞韶。
和主司王起
作者：黃頗（唐）

二十二年文教主，三千上士滿皇州。獨陪宣父蓬瀛奏，千堂何處最榮美，朱紫環尊幾處酬。
聞宜春諸舉子陪郡主登河梁玩月
作者：黃頗（唐）

一年秋半月當空，遙羨飛觴接庾公。虹影迥分銀漢上，雖向東堂先折桂，不如賓席此時同。
和主司王起
作者：張道符（唐）

三開文鏡繼芳聲，暗暗雲霄接去程。會壓洪波先得路，更許下才聽白雪，一枝今過郤詵榮。
和主司王起
作者：丘上卿（唐）

常將公道選諸生，不是鴛鴻不得名。天上宴回聯步武，看著鳳池相繼入，都堂那肯滯關營。
和主司王起
作者：石貫（唐）

重德由來為國生，五朝清顯冠公卿。風波久佇濟川楫，孔門弟子皆賢哲，誰料窮儒忝一名。
和主司王起
作者：李潛（唐）

文學宗師心秤平，無私三用佐貞明。恩波舊是仙舟客，羽毛方荷生成力，難繼鸞皇上漢聲。
和主司王起
作者：孟守（唐）

科文又主守初時，光顯門生濟會期。美擅東堂登甲乙，別有倍深知感士，曾經兩度得芳枝。
和主司王起
作者：唐思言（唐）

儒雅皆傳德教行，幾崇浮俗贊文明。龍門昔上波濤遠，時方側席徵賢急，況說歌謠近帝京。
風不鳴條
作者：戈牢（唐）

旭日懸清景，微風在綠條。入松聲不發，度柳影空搖。長養應潛變，扶疏每暗飄。有林時嫋嫋，無樹漸蕭蕭。慢逐青煙散，輕和瑞氣饒。豐年知有待，歌詠美唐堯。
和主司王起
作者：戈牢（唐）

聖幹文德最稱賢，自古儒生少比肩。再啟龍門將二紀，正是感恩流涕日，但思旌旆碧峰前。
風不鳴條
作者：金厚載（唐）

寂寂曙風生，遲遲散野輕。露華搖有滴，林葉嫋無聲。暗剪叢芳發，空傳穀鳥鳴。悠揚韶景靜，澹蕩霽煙橫。遠水波瀾息，荒郊草樹榮。吾君垂至化，萬類共澄清。
和主司王起
作者：金厚載（唐）

長慶曾收間世英，果居臺閣冠公卿。天書再受恩波遠，小儒謬跡雲霄路，心仰蓮峰望太清。
風不鳴條
作者：王甚夷（唐）

聖日祥風起，韶暉助發生。濛濛遙野色，嫋嫋細條輕。荏弱看漸動，怡和吹不鳴。枝含餘露濕，林霽曉煙平。縹緲春光媚，悠揚景氣晴。康哉帝堯代，寰宇共澄清。
和主司王起
作者：王甚夷（唐）

春闈帝念主生成，長慶公聞兩歲名。有蘊赤心分雨露，遙仰高峰看白雪，多慚屬和意屏營。
送馬向入蜀
作者：徐凝（唐）

遊子出鹹京，巴山萬里程。白雲連鳥道，青壁遰猿聲。雨雪經泥阪，煙花望錦城。工文人共許，應紀蜀中行。
送李補闕歸朝
作者：徐凝（唐）

駟馬歸鹹秦，雙鳧出海門。還從清切禁，再沐聖明恩。禮樂中朝貴，文章大雅存。江湖多放逸，獻替欲誰論。
送日本使還
作者：徐凝（唐）

絕國將無外，扶桑更有東。來朝逢聖日，歸去及秋風。夜泛潮回際，晨徵蒼莽中。鯨波騰水府，蜃氣壯仙宮。天眷何期遠，王文久已同。相望杳不見，離恨託飛鴻。
題開元寺牡丹
作者：徐凝（唐）

此花南地知難種，慚愧僧閑用意栽。海燕解憐頻睥睨，惟有數苞紅萼在，含芳只待舍人來。
香爐峰
作者：徐凝（唐）

香爐一峰絕，頂在寺門前。儘是玲瓏石，時生旦暮煙。
白銅鞮
作者：徐凝（唐）

騕褭錦障泥，樓頭日又西。留歡住不住，素齒白銅鞮。
楊叛兒
作者：徐凝（唐）

哀怨楊叛兒，駘蕩郎知否。香死博山爐，煙生白門柳。
春寒
作者：徐凝（唐）

亂雪從教舞，回風任聽吹。春寒能作底，已被柳條欺。
廬山獨夜
作者：徐凝（唐）

寒空五老雪，斜月九江雲。鐘聲知何處，蒼蒼樹裡聞。
天臺獨夜
作者：徐凝（唐）

銀地秋月色，石樑夜溪聲。誰知屐齒盡，為破煙苔行。
送寒巖歸士
作者：徐凝（唐）

不掛絲纊衣，歸向寒巖棲。寒巖風雪夜，又過巖前溪。
送陳司馬
作者：徐凝（唐）

家寄茅洞中，身遊越城下。甯知許長史，不憶陳司馬。
武夷山仙城
作者：徐凝（唐）

武夷無上路，毛徑不通風。欲共麻姑住，仙城半在空。
避暑二首
作者：徐凝（唐）

一株金染密，數畝碧鮮疏。避暑臨溪坐，何妨直釣魚。斑多筒簟冷，發少角冠清。避暑長林下，寒蟬又有聲。
浙西李尚書奏毀淫昏廟
作者：徐凝（唐）

傳聞廢淫祀，萬裡靜山陂。欲慰靈均恨，先燒靳尚祠。
酬相公再遊雲門寺
作者：徐凝（唐）

遠羨五雲路，逶迤千騎回。遺簪唯一去，貴賞不重來。
杭州祝濤頭二首
作者：徐凝（唐）

不道沙堤盡，猶欺石棧頑。寄言飛白雪，休去打青山。倒打錢塘郭，長驅白浪花。吞吳休得也，輸卻五千家。
問漁叟
作者：徐凝（唐）

生事同漂梗，機心在野船。如何臨逝水，白髮未忘筌。
雲封庵
作者：徐凝（唐）

登巖背山河，立石秋風裡。隱見浙江濤，一尺東溝水。
漢宮曲
作者：徐凝（唐）

水色簾前流玉霜，趙家飛燕侍昭陽。掌中舞罷簫聲絕，三十六宮秋夜長。
和嵩陽客月夜憶上清人
作者：徐凝（唐）

獨夜嵩陽憶上仙，月明三十六峰前。瑤池月勝嵩陽月，人在玉清眠不眠。
八月望夕雨
作者：徐凝（唐）

今年八月十五夜，寒雨蕭蕭不可聞。如練如霜在何處，吳山越水萬重雲。
觀浙江濤
作者：徐凝（唐）

浙江悠悠海西綠，驚濤日夜兩翻覆。錢塘郭裡看潮人，直至白頭看不足。
廬山瀑布
作者：徐凝（唐）

虛空落泉千仞直，雷奔入江不暫息。今古長如白練飛，一條界破青山色。
嘉興寒食
作者：徐凝（唐）

嘉興郭裡逢寒食，落日家家拜掃回。唯有縣前蘇小小，無人送與紙錢來。
憶揚州
作者：徐凝（唐）

蕭娘臉下難勝淚，桃葉眉頭易得愁。天下三分明月夜，二分無賴是揚州。
八月燈夕寄遊越施秀才
作者：徐凝（唐）

四天淨色寒如水，八月清輝冷似霜。想得越人今夜見，孟家珠在鏡中央。
八月十五夜
作者：徐凝（唐）

皎皎秋空八月圓，常娥端正桂枝鮮。一年無似如今夜，十二峰前看不眠。
題伍員廟
作者：徐凝（唐）

千載空祠雲海頭，夫差亡國已千秋。浙波只有靈濤在，拜奠青山人不休。
員嶠先生
作者：徐凝（唐）

員嶠先生無白髮，海煙深處採青芝。逢人借問陶唐主，欲進冰蠶五色絲。
莫愁曲
作者：徐凝（唐）

玳瑁床頭刺戰袍，碧紗窗外葉騷騷。若為教作遼西夢，月冷如丁風似刀。
寄白司馬
作者：徐凝（唐）

三條九陌花時節，萬戶千車看牡丹。爭遣江州白司馬，五年風景憶長安。
相思林
作者：徐凝（唐）

遊客遠遊新過嶺，每逢芳樹問芳名。長林遍是相思樹，爭遣愁人獨自行。
寄海嶠丈人
作者：徐凝（唐）

萬丈只愁滄海淺，一身誰測歲華遙。自言來此雲邊住，曾看秦王樹石橋。
寄潘先生
作者：徐凝（唐）

至人知姓不知名，聞道黃金骨節輕。世上仙方無覓處，欲來西嶽事先生。
宮中曲二首
作者：徐凝（唐）

披香侍宴插山花，厭著龍綃著越紗。恃賴傾城人不及，檀妝唯約數條霞。身輕入寵盡恩私，腰細偏能舞柘枝。一日新妝拋舊樣，六宮爭畫黑煙眉。
七夕
作者：徐凝（唐）

一道鵲橋橫渺渺，千聲玉佩過玲玲。別離還有經年客，悵望不如河鼓星。
八月九月望夕雨
作者：徐凝（唐）

八月繁雲連九月，兩回三五晦漫漫。一年悵望秋將盡，不得常娥正面看。
喜雪
作者：徐凝（唐）

長愛謝家能詠雪，今朝見雪亦狂歌。楊花道即偷人句，不那楊花似雪何。
春飲
作者：徐凝（唐）

烏家若下蟻還浮，白玉尊前倒即休。不是春來偏愛酒，應須得酒遣春愁。
二月望日
作者：徐凝（唐）

長短一年相似夜，中秋未必勝中春。不寒不暖看明月，況是從來少睡人。
讀遠書
作者：徐凝（唐）

兩轉三回讀遠書，畫簷愁見燕歸初。百花時節教人懶，雲髻朝來不欲梳。
古樹
作者：徐凝（唐）

古樹欹斜臨古道，枝不生花腹生草。行人不見樹少時，樹見行人幾番老。
獨住僧
作者：徐凝（唐）

百補袈裟一比丘，數莖長睫覆青眸。多應獨住山林慣，唯照寒泉自剃頭。
傷畫松道芬上人
作者：徐凝（唐）

百法驅馳百年壽，五勞消瘦五株松。昨來聞道嚴陵死，畫到青山第幾重。
觀釣臺畫圖
作者：徐凝（唐）

一水寂寥青靄合，兩崖崔崒白雲殘。畫人心到啼猿破，欲作三聲出樹難。
荊巫夢思
作者：徐凝（唐）

楚水白波風嫋嫋，荊門暮色雨蕭蕭。相思閤眼夢何處，十二峰高巴字遙。
浙東故孟尚書種柳
作者：徐凝（唐）

孟家種柳東城去，臨水逶迤思故人。不似當時大司馬，重來得見漢南春。
長洲覽古
作者：徐凝（唐）

吳王上國長洲奢，翠黛寒江一道斜。傷見摧殘舊宮樹，美人曾插九枝花。
卻歸舊山望月有寄
作者：徐凝（唐）

年年明月總相似，大抵人情自不同。今夜故山依舊見，班家扇樣碧峰東。
再歸松溪舊居宿西林
作者：徐凝（唐）

五粒松深溪水清，眾山搖落月偏明。西林靜夜重來宿，暗記人家犬吠聲。
玩花五首
作者：徐凝（唐）

一樹梨花春向暮，雪枝殘處怨風來。明朝漸校無多去，看到黃昏不欲回。麴塵溪上素紅枝，影在溪流半落時。時人自惜花腸斷，春風卻是等閒吹。朱霞焰焰山枝動，綠野聲聲杜宇來。誰為蜀王身作鳥，自啼還自有花開。誰家躑躅青林裡，半見殷花焰焰枝。憶得倡樓人送客，深紅衫子影門時。花到薔薇明豔絕，燕支顆破麥風秋。一番弄色一番退，小婦輕妝大婦愁。
長慶春
作者：徐凝（唐）

山頭水色薄籠煙，久客新愁長慶年。身上五勞仍病酒，夭桃窗下背花眠。
山鷓鴣詞
作者：徐凝（唐）

南越嶺頭山鷓鴣，傳是當時守貞女。化為飛鳥怨何人，猶有啼聲帶蠻語。
鄭女出參丈人詞
作者：徐凝（唐）

鳳釵翠翹雙宛轉，出見丈人梳洗晚。掣曳羅綃跪拜時，柳條無力花枝軟。
春雨
作者：徐凝（唐）

花時悶見聯綿雨，雲入人家水毀堤。昨日春風源上路，可憐紅錦枉拋泥。
和白使君木蘭花
作者：徐凝（唐）

枝枝轉勢雕弓動，片片搖光玉劍斜。見說木蘭征戍女，不知那作酒邊花。
正月十五夜呈幕中諸公
作者：徐凝（唐）

宵遊二萬七千人，獨坐重城圈一身。步月遊山俱不得，可憐辜負白頭春。
樂府新詩
作者：徐凝（唐）

一聲盧女十三絃，早嫁城西好少年。不羨越溪歌者苦，採蓮歸去綠窗眠。
春陪相公看花宴會二首
作者：徐凝（唐）

丞相邀歡事事同，玉簫金管咽東風。百分春酒莫辭醉，明日的無今日紅。木蘭花謝可憐條，遠道音書轉寂寥。春去一年春又盡，幾回空上望江橋。
牡丹
作者：徐凝（唐）

何人不愛牡丹花，佔斷城中好物華。疑是洛川神女作，千嬌萬態破朝霞。
過馬當
作者：徐凝（唐）

風波隱隱石蒼蒼，送客靈鴉拂去檣。三月盡頭雲葉秀，小姑新著好衣裳。
金谷覽古
作者：徐凝（唐）

金穀園中數尺土，問人知是綠珠臺。綠珠歌舞天下絕，唯與石家生禍胎。
上陽紅葉
作者：徐凝（唐）

洛下三分紅葉秋，二分翻作上陽愁。千聲萬片禦溝上，一片出宮何處流。
洛城秋砧
作者：徐凝（唐）

三川水上秋砧發，五鳳樓前明月新。誰為秋砧明月夜，洛陽城裡更愁人。
和川守侍郎緱山題仙廟
作者：徐凝（唐）

王子緱山石殿明，白家詩句詠吹笙。安知散席人間曲，不是寥天鶴上聲。
和夜題玉泉寺
作者：徐凝（唐）

歲歲雲山玉泉寺，年年車馬洛陽塵。風清月冷水邊宿，詩好官高能幾人。
和秋遊洛陽
作者：徐凝（唐）

洛陽自古多才子，唯愛春風爛漫遊。今到白家詩句出，無人不詠洛陽秋。
和嘲春風
作者：徐凝（唐）

源上拂桃燒水發，江邊吹杏暗園開。可憐半死龍門樹，懊惱春風作底來。
侍郎宅泛池
作者：徐凝（唐）

蓮子花邊回竹岸，雞頭葉上蕩蘭舟。誰知洛北朱門裡，便到江南綠水遊。
和侍郎邀宿不至
作者：徐凝（唐）

蟾蜍有色門應鎖，街鼓無聲夜自深。料得白家詩思苦，一篇詩了一彈琴。
自鄂渚至河南將歸江外留辭侍郎
作者：徐凝（唐）

一生所遇唯元白，天下無人重布衣。欲別朱門淚先盡，白頭遊子白身歸。
蠻入西川後
作者：徐凝（唐）

守隘一夫何處在，長橋萬裡只堪傷。紛紛塞外烏蠻賊，驅盡江頭濯錦娘。
憶紫溪
作者：徐凝（唐）

長憶紫溪春欲盡，千巖交映水回斜。巖空水滿溪自紫，水態更籠南燭花。
誇紅槿
作者：徐凝（唐）

誰道槿花生感促，可憐相計半年紅。何如桃李無多少，並打千枝一夜風。
題縉雲山鼎池二首
作者：徐凝（唐）

黃帝旌旗去不回，空餘片石碧崔嵬。有時風卷鼎湖浪，散作晴天雨點來。天地茫茫成古今，仙都凡有幾人尋。到來唯見山高下，只是不知湖淺深。
宿冽上人房
作者：徐凝（唐）

浮生不定若蓬飄，林下真僧偶見招。覺後始知身是夢，更聞寒雨滴芭蕉。
汴河覽古
作者：徐凝（唐）

煬帝龍舟向此行，三千宮女採橈輕。渡河不似如今唱，為是楊家怨思聲。
柬白丈人
作者：徐凝（唐）

昔時丈人鬢髮白，千年松下鋤茯苓。今來見此松樹死，丈人斬新鬢髮青。
覽鏡詞
作者：徐凝（唐）

寶鏡磨來寒水清，青衣把就綠窗明。潘郎懊惱新秋發，拔卻一莖生兩莖。
寄玄陽先生
作者：徐凝（唐）

不能相見見人傳，rv岸山中岱岸邊。顏貌只如三二十，道年三百亦藏年。
白人
作者：徐凝（唐）

暖風入煙花漠漠，白人梳洗尋常薄。泥郎為插瓏璁釵，爭教一朵牙雲落。
奉酬元相公上元
作者：徐凝（唐）

出擁樓船千萬人，入為臺輔九霄身。如何更羨看燈夜，曾見宮花拂面春。
奉和鸚鵡
作者：徐凝（唐）

毛羽曾經翦處殘，學人言語道暄寒。任饒長被金籠闔，也免棲飛雨雪難。
將至妙喜寺
作者：徐凝（唐）

清風嫋嫋越水陂，遠樹蒼蒼妙喜寺。自有車輪與馬蹄，未曾到此波心地。
紅蕉
作者：徐凝（唐）

紅蕉曾到嶺南看，校小芭蕉幾一般。差是斜刀剪紅絹，卷來開去葉中安。
見少室
作者：徐凝（唐）

適我一簞孤客性，問人三十六峰名。青雲無忘白雲在，便可嵩陽老此生。
語兒見新月
作者：徐凝（唐）

幾處天邊見新月，經過草市憶西施。娟娟水宿初三夜，曾伴愁蛾到語兒。
回施先輩見寄新詩二首
作者：徐凝（唐）

九幽仙子西山卷，讀了絛繩系又開。此卷玉清宮裡少，曾尋真誥讀詩來。紫河車裡丹成也，皂莢枝頭早晚飛。料得仙宮列仙籍，如君進士出身稀。
送沈亞之赴郢掾
作者：徐凝（唐）

千萬乘驄沈司戶，不須惆悵郢中游。幾年白雪無人唱，今日唯君上雪樓。
答白公
作者：徐凝（唐）

高景爭來草木頭，一生心事酒前休。山公自是仙人侶，攜手醉登城上樓。
句
作者：徐凝（唐）

青山舊路在，白首醉還鄉。試到第三橋，便入千頃花。亂後見淮水，歸心忽迢遙。乍疑鯨噴浪，忽似鷁淩風。呀呷汀洲動，喧闐裡巷空。
春池泛舟聯句
作者：裴度（唐）

鳳池新雨後，池上好風光。——劉禹錫取酒愁春盡，留賓喜日長。——裴度柳絲迎畫舸，水鏡寫雕樑，——崔群潭洞迷仙府，煙霞認醉鄉。——賈餗鶯聲隨笑語，竹色入壺觴。——張籍晚景含澄澈，時芳得豔陽。——劉禹錫飛鳧拂輕浪，綠柳暗回塘。——裴度逸韻追安石，高居勝闢強。——崔群杯停新令舉，詩動彩箋忙。——賈餗顧謂同來客，歡遊不可忘。——張籍
西池落泉聯句
作者：裴度（唐）

東閣聽泉落，能令野興多。——行式散時猶帶沫，淙處即跳波。——裴度偏洗磷磷石，還驚泛泛鵝。——張籍色清塵不染，光白月相和。——白居易噴雪縈松竹，攢珠濺芰荷。——劉禹錫對吟時合響，觸樹更搖柯。——張籍照圃紅分藥，侵階綠浸莎。——白居易日斜車馬散，餘韻逐鳴珂。——劉禹錫
首夏猶清和聯句
作者：裴度（唐）

記得謝家詩，清和即此時。——白居易餘花數種在，密葉幾重垂。——裴度芳謝人人惜，陰成處處宜。——劉禹錫水萍爭點綴，梁燕共追隨。——行式亂蝶憐疏蕊，殘鶯戀好枝。——張籍草香殊未歇，雲勢漸多奇。——白居易單服初寧體，新篁已出籬。——裴度與春為別近，覺日轉行遲。——劉禹錫繞樹風光少，侵階苔蘚滋。——行式惟思奉歡樂，長得在西池。——張籍
薔薇花聯句
作者：裴度（唐）

似錦如霞色，連春接夏開。——劉禹錫波紅分影入，風好帶香來。——裴度得地依東閣，當階奉上臺。——行式淺深皆有態，次第暗相催。——劉禹錫滿地愁英落，緣堤惜棹回。——裴度芳濃濡雨露，明麗隔塵埃。——行式似著胭脂染，如經巧婦裁。——白居易奈花無別計，只有酒殘杯。——張籍
喜遇劉二十八偶書兩韻聯句
作者：裴度（唐）

病來佳興少，老去舊遊稀。笑語縱橫作，杯觴絡繹飛。——裴度清談如水玉，逸韻貫珠璣。高位當金鉉，虛懷似布衣。——劉禹錫已容狂取樂，仍任醉忘機。舍眷將何適，留歡便是歸。——白居易鳳儀常欲附，蚊力自知微。願假尊罍末，膺門自此依。——李紳
劉二十八自汝赴左馮，塗經洛中相見聯句
作者：裴度（唐）

不歸丹掖去，銅竹漫云云。唯喜因過我，須知未賀君。——裴度詩聞安石詠，香見令公燻。欲首函關路，來披緱嶺雲。——白居易貂蟬公獨步，鴛鷺我同群。插羽先飛酒，交鋒便戰文。——李紳鎮嵩知表德，定鼎為銘勳。顧鄙容商洛，徵歡候汝墳。——劉禹錫頻年多謔浪，此夕任喧紛。故態猶應在，行期未要聞。——裴度遊藩榮已久，捧袂惜將分。詎厭杯行疾，唯愁日向曛。——白居易窮陰初莽蒼，離思漸氤氳。殘雪午橋岸，斜陽伊水濆。——李紳上謨尊右掖，全略靜東軍。萬頃徒稱量，滄溟詎有垠。——劉禹錫
度自到洛中與樂天為文酒之會時時構詠樂不可…因為聯句
作者：裴度（唐）

成周文酒會，吾友勝鄒枚。唯憶劉夫子，而今又到來。——裴度欲迎先倒屣，亦坐便傾杯。飲許伯倫右，詩推公幹才。——白居易久曾聆郢唱，重喜上燕臺。晝話牆陰轉，宵歡斗柄回。——劉禹錫新聲還共聽，故態複相咍。遇物皆先賞，從花半未開。——裴度起時烏帽側，散處玉山頹。墨客喧東閣，文星犯上臺。——白居易詠吟君稱首，疏放我為魁。憶戴何勞訪，留髡不用猜。——裴度奉觴承麴糵，落筆捧瓊瑰。醉弁無妨側，詞鋒不可摧。——白居易水軒看翡翠，石徑踐莓苔。童子能騎竹，佳人解詠梅。——劉禹錫洛中三可矣，鄴下七悠哉。自向風光急，不須弦管催。——裴度樂觀魚踴躍，閑愛鶴裴回。煙柳青凝黛，波萍綠撥醅。——白居易春榆初改火，律管又飛灰。紅藥多遲發，碧松宜亂栽。——劉禹錫馬嘶駝陌上，鷁泛鳳城隈。色色時堪惜，些些病莫推。——裴度涸流尋軋軋，餘刃轉恢恢。從此知心伏，無因敢自媒。——劉禹錫室隨親客入，席許舊寮陪。逸興嵇將阮，交情陳與雷。——白居易洪爐思哲匠，大廈要群材。他日登龍路，應知免曝鰓。——劉禹錫
宴興化池亭送白二十二東歸聯句
作者：裴度（唐）

東洛言歸去，西園告別來。白頭青眼客，池上手中杯。——裴度離瑟殷勤奏，仙舟委曲回。徵輪今欲動，賓閣為誰開。——劉禹錫坐弄琉璃水，行登綠縟堆。花低妝照影，萍散酒吹醅。——白居易岸蔭新抽竹，亭香欲變梅。隨遊多笑傲，遇勝且裴回。——張籍澄澈連天境，潺湲出地雷。林塘難共賞，鞍馬莫相催。——裴度信及魚還樂，機忘鳥不猜。晚晴槐起露，新雨石添苔。——劉禹錫擬作雲泥別，尤思頃刻陪。歌停珠貫斷，飲罷玉峰頹。——白居易雖有逍遙志，其如磊落才。會當重入用，此去肯悠哉。——張籍
西池送白二十二東歸兼寄令狐相公聯句
作者：裴度（唐）

促坐宴回塘，送君歸洛陽。彼都留上宰，為我說中腸。——裴度威鳳池邊別，冥鴻天際翔。披雲見居守，望日拜封章。——劉禹錫春盡年華少，舟通景氣長。送行歡共惜，寄遠意難忘。——張籍東道瞻軒蓋，西園醉羽觴。謝公深眷眄，商皓信輝光。——行式舊德推三友，新篇代八行。——
杏園聯句
作者：李絳（唐）

杏園千樹欲隨風，一醉同人此暫同。——群上司空老態忽忘絲管裡，衰顏宜解酒杯中。——李絳曲江日暮殘紅在，翰苑年深舊事空。——白居易二十四年流落者，故人相引到花叢。——劉禹錫
花下醉中聯句
作者：李絳（唐）

共醉風光地，花飛落酒杯。——李絳殘春猶可賞，晚景莫相催。——劉禹錫酒幸年年有，花應歲歲開。——白居易且當金韻擲，莫遣玉山頹。——李絳高會彌堪惜，良時不易陪。——庾承宣誰能拉花住，爭換得春回。——劉禹錫我輩尋常有，佳人早晚來。——楊嗣複寄言三相府，欲散且裴回。——白居易
樂天是月長齋鄙夫此時愁臥裡閭非遠雲霧難披因以…驚禪
作者：劉禹錫（唐）

五月長齋月，文心苦行心。蘭蔥不入戶，薝蔔自成林。——劉禹錫護戒先辭酒，嫌喧亦徹琴。塵埃賓位靜，香火道場深。——白居易我靜馴狂象，餐餘施眾禽。定知於佛佞，豈複向書淫。——劉禹錫闌藥凋紅豔，庭槐換綠陰。風光徒滿目，雲霧未披襟。——白居易樹為清涼倚，池因盥漱臨。蘋芳遭燕拂，蓮坼待蜂尋。——劉禹錫捨下環流水，窗中列遠岑。苔斑錢剝落，石怪玉嶔岑。——白居易鵲頂迎秋禿，鶯喉入夏瘖。綠楊垂嫩色，綖棘露長針。——劉禹錫散秩身猶幸，趨朝力不任。官將方共拙，年與病交侵。——白居易徇樂非時選，忘機似陸沈。鑒容稱四皓，捫腹有三壬。——劉禹錫攜手慚連璧，同心許斷金。紫芝雖繼唱，白雪少知音。——白居易憶罷吳門守，相逢楚水潯。舟中頻曲晏，夜後各加斟。——劉禹錫濁酒銷殘漏，弦聲間遠砧。酡顏舞長袖，密坐接華簪。——白居易持論峰巒峻，戰文矛戟森。笑言誠莫逆，造次必相箴。——劉禹錫往事應如昨，餘歡迄至今。迎君常倒屣，訪我輒攜衾。——白居易陰魄初離畢，陽光正在參。待公休一食，縱飲共狂吟。——劉禹錫
秋霖即事聯句三十韻
作者：白居易（唐）

蕭索窮秋月，蒼茫苦雨天。洩雲生棟上，行潦入庭前。——白居易苔色侵三徑，波聲想五絃。井蛙爭入戶，轍鮒亂歸泉。——王起高溜愁晨坐，空階驚夜眠。鶴鳴猶未已，蟻穴亦頻遷。——劉禹錫散漫疏還密，空濛斷複連。竹沾青玉潤，荷滴白珠圓。——白居易地濕灰蛾滅，池添水馬憐。有苗沾霢霂，無月弄潺湲。——王起籬菊潛開秀，園蔬已罷鮮。斷行隨雁翅，孤嘯聳鳶肩。——劉禹錫橋柱黏黃菌，牆衣點綠錢。草荒行藥路，沙泛釣魚船。——白居易長者車猶阻，高人榻且懸。金烏何日見，玉爵幾時傳。——王起近井桐先落，當簷石欲穿。趨風誠有戀，披霧邈無緣。——劉禹錫廩米陳生醭，庖薪濕起煙。鳴雞潛報曉，急景暗凋年。——白居易蓋灑高松上，絲繁細柳邊。拂叢時起蝶，墮葉乍驚蟬。——王起巾角皆爭墊，裙裾別似湔。人多蒙翠被，馬盡著連幹。——劉禹錫好客無來者，貧家但悄然。濕泥印鶴跡，漏壁絡蝸涎。——白居易蚊聚雷侵室，鷗翻浪滿川。上樓愁冪冪，繞舍厭濺濺。——王起律候今秋矣，歡娛久曠焉。但令高興在，晴後奉周旋。——劉禹錫
喜晴聯句
作者：白居易（唐）

苦雨晴何喜，喜於未雨時。氣收雲物變，聲樂鳥烏知。——白居易蕙泛光風圃，蘭開皎月池。千峰分遠近，九陌好追隨。——王起白日開天路，玄陰卷地維。餘清在林薄，新照入漣漪。——劉禹錫碧樹涼先落，青蕪濕更滋。曬毛經浴鶴，曳尾出泥龜。——白居易舞去商羊速，飛來野馬遲。柱邊無潤礎，臺上有遊絲。——王起橋淨行塵息，堤長禁柳垂。宮城開睥睨，觀闕麗罘罳。——劉禹錫洛水澄清鎮，嵩煙展翠帷。梁成虹乍見，市散蜃初移。——白居易藉草風猶暖，攀條露已晞。屋穿添碧瓦，牆缺召金錘。——王起迥徹來雙目，昏煩去四支。霞文晚煥爛，星影夕參差。——劉禹錫爽助門庭肅，寒摧草木衰。黃幹向陽菊，紅洗得霜梨。——白居易假蓋閑誰惜，彈弦燥更悲。散蹄良馬穩，炙背野人宜。——王起洞戶晨暉入，空庭宿霧披。推林出書目，傾笥上衣椸。——劉禹錫道路行非阻，軒車望可期。無辭訪圭竇，且願見瓊枝。——白居易山閣蓬萊客，儲宮羽翼師。每優陪麗句，何暇覿英姿。——王起玩景方搔首，懷人尚斂眉。因吟仲文什，高興盡於斯。——劉禹錫
會昌春連宴即事
作者：白居易（唐）

元年寒食日，上巳暮春天。雞黍三家會，鶯花二節連。——白居易光風初澹蕩，美景漸暄妍。簪組蘭亭上，車輿曲水邊。——劉禹錫松聲添奏樂，草色助鋪筵。雀舫宜閑泛，螺杯任漫傳。——王起園蔬香帶露，廚柳暗藏煙。麗句輕珠玉，清談勝管絃。——白居易陌喧金距鬥，樹動彩繩懸。奼女妝梳豔，遊童衣服鮮。——劉禹錫圃香知種蕙，池暖憶開蓮。怪石雲疑觸，夭桃火欲然。——王起正歡唯恐散，雖醉未思眠。嘯傲人間世，追隨地上仙。——白居易燕來雙涎涎，雁去累翩翩。行樂真吾事，尋芳獨我先。——劉禹錫滯周慚太史，入洛繼先賢。昔恨多分手，今歡謬比肩。——王起病猶陪宴飲，老更奉周旋。望重青雲客，情深白首年。——白居易遍嘗珍饌後，許入畫堂前。舞袖翻紅炬，歌鬟插寶蟬。——劉禹錫斷金多感激，倚玉貴遷延。說史吞顏注，論詩笑鄭箋。——王起松筠寒不變，膠漆冷彌堅。興伴王尋戴，榮同隗在燕。——白居易擲盧誇使氣，刻燭鬥成篇。實藝皆三捷，虛名愧六聯。——劉禹錫興闌猶舉白，話靜每思玄。更說歸時好，亭亭月正圓。——王起
僕射來示有三春向晚四者難並之說誠哉是言輒…兼簡尚書
作者：白居易（唐）

三春今向晚，四者昔難並。借問低眉坐，何如攜手行。——白居易舊遊多過隙，新宴且尋盟。鸚鵡林須樂，麒麟閣未成。——王起分陰當愛惜，遲景好逢迎。林野燻風起，樓臺穀雨晴。——劉禹錫牆低山半出，池廣水初平。橋轉長虹曲，舟回小鷁輕。——白居易殘花猶布繡，密竹自聞笙。欲過芳菲節，難忘宴慰情。——王起月輪行似箭，時物始如傾。見雁隨兄去，聽鶯求友聲。——劉禹錫蕙長書帶展，菰嫩剪刀生。坐密衣裳暖，堂虛絲管清。——白居易峰巒侵碧落，草木近朱明。與點非沂水，陪膺是洛城。——王起撥醅爭綠醑，臥酪待朱櫻。幾處能留客，何人喚解酲。——劉禹錫舊儀尊右揆，新命寵春卿。有喜鵲頻語，無機鷗不驚。——白居易青林思小隱，白雪仰芳名。訪舊殊千里，登高賴九城。——王起酇侯司管鑰，疏傅傲簪纓。綸綍曾同掌，煙霄即上徵。——劉禹錫冊庭嘗接武，書殿忝連衡。蘭室春彌馥，松心晚更貞。——白居易琴招翠羽下，鉤掣紫鱗呈，只願回烏景。誰能避兕觥。——王起方知醉兀兀，應是走營營。鳳閣鸞臺路，從他年少爭。——白居易
題鳳翔西郭新亭
作者：姚合（唐）

西郭塵埃外，新亭制度奇。地形當要處，人力是閒時。結構方殊絕，高低更合宜。棟樑清俸買，松竹遠山移。佛寺幽難敵，仙家景可追。良工慚巧盡，上客恨逢遲。兩面寒波漲，當前軟柳垂。清虛宜月入，涼冷勝風吹。宴賞軍容靜，登臨妓樂隨。魚龍聽弦管，鳧鶴識旌旗。泛鷁春流闊，飛觴白日欹。閑花長在戶，嫩蘚乍緣墀。永望情無極，頻來困不辭。雲峰晴轉翠，煙樹曉逾滋。向野惟貪靜，臨空遽覺危。行人如不到，遊樂更何為。
題金州西園九首：江榭
作者：姚合（唐）

亭亭白雲榭，下有清江流。見江不得親，不如波上鷗。有榭江可見，無榭無雙眸。
題金州西園九首：藥堂
作者：姚合（唐）

僮僕不到閾，雙扉常自關。四壁畫遠水，堂前聳秋山。時聞有仙鼠，竊藥簷隙間。
題金州西園九首：草閣
作者：姚合（唐）

編草覆柏椽，軒扉皆竹織。合成似僧居，學僧居未得。有時公府勞，還複來此息。
題金州西園九首：松壇
作者：姚合（唐）

盤盤松上蓋，下覆青石壇。月中零露垂，日出露尚漙。山翁稱絕境，海橋無所觀。
題金州西園九首：葼徑
作者：姚合（唐）

藥院徑亦高，往來踏葼影。方當繁暑日，草屩微微冷。愛此不能行，折薪坐煎茗。
題金州西園九首：垣竹
作者：姚合（唐）

種竹愛庭際，亦以資玩賞。窮秋雨蕭條，但見牆垣長。宣尼高數仞，固應非土壤。
題金州西園九首：石庭
作者：姚合（唐）

布石滿山庭，磷磷潔還清。幽人常履此，月下屐齒鳴。藥草枝葉動，似向山中生。
題金州西園九首：莓苔
作者：姚合（唐）

茅堂階豈高，數寸是苔蘚。只恐秋雨中，窗戶亦不濺。眼前無此物，我情何由遣。
題金州西園九首：芭蕉屏
作者：姚合（唐）

芭蕉叢叢生，月照參差影。數葉大如牆，作我門之屏。稍稍聞見稀，耳目得安靜。
杏溪十首：杏溪
作者：姚合（唐）

桃花四散飛，桃子壓枝垂。寂寂青陰裡，幽人舉步遲。殷勤念此徑，我去複來誰。
杏溪十首：蓮塘
作者：姚合（唐）

方塘菡萏高，繁豔相照耀。幽人夜眠起，忽疑野中燒。曉尋不知休，白石岸亦峭。
杏溪十首：架水藤
作者：姚合（唐）

濛濛紫花藤，下複清溪水。若遣隨波流，不如風飄起。風飄或近堤，隨波千萬裡。
杏溪十首：石潭
作者：姚合（唐）

曉向潭上行，夕就潭邊宿。清冷無波瀾，潎潎魚相逐。釣翁坐不起，見我往來熟。
杏溪十首：溪路
作者：姚合（唐）

此路何瀟灑，永無公卿跡。日日多往來，藜杖與桑屐。路邊何所有，磊磊青淥石。
杏溪十首：望江峰
作者：姚合（唐）

念昔有此峰，在彼江陵先。舉世未能知，愚亦望同賢。我來心益悶，欲上天公箋。
杏溪十首：杏水
作者：姚合（唐）

不與江水接，自出林中央。穿花複遠水，一山聞杏香。我來持茗甌，日屢此來嘗。
杏溪十首：渚上竹
作者：姚合（唐）

葉葉新春筠，下複清淺流。微風屢此來，決決複修修。詩人月下吟，月墮吟不休。
杏溪十首：楓林堰
作者：姚合（唐）

森森楓樹林，護此石門堰。杏堤數裡餘，楓影覆亦遍。鸕鷀與釣童，質異同所願。
杏溪十首：石瀨
作者：姚合（唐）

散漫複潺湲，半砂半和石。清風波亦無，歷歷魚可搦。我來亦屢久，歸路常日夕。
陝下厲玄侍禦宅五題：濯纓溪
作者：姚合（唐）

舊山寧要去，此有濯纓泉。曉景松枝覆，秋光月色連。行尋屐齒盡，坐對角巾偏。寂寂幽棲處，無妨請俸錢。
陝下厲玄侍禦宅五題：垂釣亭
作者：姚合（唐）

由釣起茅亭，柴扉複竹楹。波清見絲影，坐久識魚情。白鳥依窗宿，青蒲傍砌生。欲同漁父舍，須自減逢迎。
陝下厲玄侍禦宅五題：吟詩島
作者：姚合（唐）

幽島蘚層層，詩人日日登。坐危石是榻，吟冷唾成冰。靜對唯秋水，同來但老僧。竹枝題字處，小篆複誰能。
陝下厲玄侍禦宅五題：竹裡徑
作者：姚合（唐）

微徑嬋娟裡，唯聞靜者知。跡深苔長處，步狹筍生時。高是連幽樹，窮應到曲池。紗巾靈壽杖，行樂複相宜。
陝下厲玄侍禦宅五題：泛觴泉
作者：姚合（唐）

不上酒家樓，池邊日獻酬。杯來轉巴字，客坐繞方流。酹滴苔紋斷，泉連石岸秋。若能山下置，歲晚願同遊。
題僧院引泉
作者：姚合（唐）

泉眼高千尺，山僧取得歸。架空橫竹引，鑿石透渠飛。洗藥溪流濁，澆花雨力微。朝昏長繞看，護惜似持衣。
題家園新池
作者：姚合（唐）

數日自穿池，引泉來近陂。尋渠通咽處，繞岸待清時。深好求魚養，閑堪與鶴期。幽聲聽難盡，入夜睡常遲。
詠盆池
作者：姚合（唐）

浮萍重疊水團圓，客繞千遭屐齒痕。莫驚池裡尋常滿，一井清泉是上源。
買太湖石
作者：姚合（唐）

我嘗遊太湖，愛石青嵯峨。波瀾取不得，自後長諮嗟。奇哉賣石翁，不傍豪貴家。負石聽苦吟，雖貧亦來過。貴我辨識精，取價複不多。比之昔所見，珍怪頗更加。背面淙注痕，孔隙若琢磨。水稱至柔物，湖乃生壯波。或雲此天生，嵌空亦非他。氣質偶不合，如地生江河。置之書房前，曉霧常紛羅。碧光入四鄰，牆壁難蔽遮。客來謂我宅，忽若巖之阿。
天竺寺殿前立石
作者：姚合（唐）

補天殘片女媧拋，撲落禪門壓地坳。霹靂劃深龍舊攫，秋至莫言長矻立，春來自有薜蘿交。
杭州觀潮
作者：姚合（唐）

樓有章亭號，濤來自古今。勢連滄海闊，色比白雲深。怒雪驅寒氣，狂雷散大音。浪高風更起，波急石難沈。鳥懼多遙過，龍驚不敢吟。坳如開玉穴，危似走瓊岑。但褫千人魄，那知伍相心。岸摧連古道，洲漲踣叢林。跳沫山皆濕，當江日半陰。天然與禹鑿，此理遣誰尋。
題李頻新居
作者：姚合（唐）

賃居求賤處，深僻任人嫌。蓋地花如繡，當門竹勝簾。勸僧嘗藥酒，教僕辨書簽。庭際山宜小，休令著石添。
寄題縱上人院
作者：姚合（唐）

營營是與非，前樂後還悲。今世已如此，他生願似師。禪房空旦暮，畫壁半陳隋。繞徑蒼苔跡，幽人來是誰。
題山寺
作者：姚合（唐）

千重山崦裡，樓閣影參差。未暇尋僧院，先看置寺碑。竹深行漸暗，石穩坐多時。古塔蟲蛇善，陰廊鳥雀痴。雲開上界近，泉落下方遲。為愛青桐葉，因題滿樹詩。
題貞女祠
作者：姚合（唐）

此女骨為土，貞名不可移。精靈閟何處，蘋藻奠空祠。水石生異狀，杉松無病枝。我來方謝雨，延滯失歸期。
題刑部馬員外修行裡南街新居
作者：姚合（唐）

帝裡誰無宅，青山只屬君。閑窗連竹色，幽砌上苔文。遠近高低樹，東西南北雲。朝朝常獨見，免被四鄰分。
題郭侍郎親仁裡幽居
作者：姚合（唐）

入門塵外思，苔徑藥苗間。洞裡應生玉，庭前自有山。帝城唯此靜，朝客更誰閑。野鶴松中語，時時去複還。
題宣義池亭
作者：姚合（唐）

春入池亭好，風光暖更鮮。尋芳行不困，逐勝坐還遷。細草亂如發，幽禽鳴似弦。苔文翻古篆，石色學秋天。花落能漂酒，萍開解避船。暫來還愈疾，久住合成仙。迸筍支階起，垂藤壓樹偏。此生應借看，自計買無錢。
題薛十二池亭
作者：姚合（唐）

每日樹邊消一日，繞池行過又須行。異花多是非時有，浮萍著岸風吹歇，水面無塵晚更清。
題大理崔少卿駙馬林亭
作者：姚合（唐）

每來歸意懶，都尉似山人。臺榭棲雙鷺，松篁隔四鄰。迸泉清勝雨，深洞暖如春。更看題詩處，前軒粉壁新。
題杭州南亭
作者：姚合（唐）

舊隱即雲林，思歸日日深。如今來此地，無複有前心。古石生靈草，長松棲異禽。暮潮簷下過，濺浪濕衣襟。
題鄭駙馬林亭
作者：姚合（唐）

東園連宅起，勝事與心期。幽洞自生藥，新篁迸入池。密林行不盡，芳草坐難移。石翠疑無質，鶯歌似有詞。莎臺高出樹，蘚壁淨題詩。我獨多來賞，九衢人不知。
題厲玄侍禦所居
作者：姚合（唐）

幽棲一畝宮，清峭似山峰。鄰裡不通徑，俸錢唯買松。野人時寄宿，穀鳥自相逢。朝路床前是，誰知曉起慵。
題田將軍宅
作者：姚合（唐）

焚香書院最風流，莎草緣牆綠蘚秋。近砌別穿澆藥井，好是暗移城裡宅，清涼渾得似江頭。
題崔駙馬宅
作者：姚合（唐）

心在林泉身在城，鳳凰樓下得閒名。洞中見鑿尋仙路，詩人多說離君宅，不得青苔地上行。
題河上亭
作者：姚合（唐）

亭亭河上亭，魚躑水禽鳴。九曲何時盡，千峰今日清。晨光秋更遠，暑氣夏常輕。杯裡移檣影，琴中有浪聲。岸莎連砌靜，漁火入窗明。來此多沈醉，神高無宿酲。
題長安薛員外水閣
作者：姚合（唐）

亭亭新閣成，風景益鮮明。石盡太湖色，水多湘渚聲。翠筠和粉長，零露逐荷傾。時倚高窗望，幽尋小徑行。林疏看鳥語，池近識魚情。政暇招閑客，唯將酒送迎。
題梁國公主池亭
作者：姚合（唐）

平陽池館枕秦川，門鎖南山一帶煙。素奈花開西子面，寂寞空餘歌舞地，玉簫驚起鳳歸天。
寄題尉遲少卿郊居
作者：姚合（唐）

卿仕在關東，林居思不窮。朝衣掛壁上，廄馬放田中。隅坐唯禪子，隨行只藥童。砌莎留宿露，庭竹出清風。濃翠生苔點，辛香發桂叢。蓮池伊水入，石徑遠山通。愚者心還靜，高人跡自同。無能相近住，終日羨鄰翁。
題永城驛
作者：姚合（唐）

秋賦春還計盡違，自知身是拙求知。惟思曠海無休日，從來此恨皆前達，敢負吾君作楚詞。
荊州歌二首
作者：劉禹錫（唐）

渚宮楊柳暗，麥城朝雉飛。可憐踏青伴，乘暖著輕衣。今日好南風，商旅相催發。沙頭檣竿上，始見春江闊。
紀南歌
作者：劉禹錫（唐）

風煙紀南城，塵土荊門路。天寒多獵騎，走上樊姬墓。
視刀環歌
作者：劉禹錫（唐）

常恨言語淺，不如人意深。今朝兩相視，脈脈萬重心。
三閣辭四首
作者：劉禹錫（唐）

貴人三閣上，日晏未梳頭。不應有恨事，嬌甚卻成愁。珠箔曲瓊鉤，仔細見揚州。北兵那得度，浪話判悠悠。沉香帖閣柱，金縷畫門楣。回首降幡下，已見黍離離。三人出眢井，一身登檻車。朱門漫臨水，不可見鱸魚。
紇那曲二首
作者：劉禹錫（唐）

楊柳鬱青青，竹枝無限情。周郎一回顧，聽唱紇那聲。踏曲興無窮，調同詞不同。願郎千萬壽，長作主人翁。
淮陰行五首
作者：劉禹錫（唐）

簇簇淮陰市，竹樓緣岸上。好日起檣竿，烏飛驚五兩。今日轉船頭，金烏指西北。煙波與春草，千里同一色。船頭大銅鐶，摩挲光陣陣。早早使風來，沙頭一眼認。何物令儂羨，羨郎船尾燕。銜泥趁檣竿，宿食長相見。隔浦望行船，頭昂尾幰幰。無奈晚來時，清淮春浪軟。
渾侍中宅牡丹
作者：劉禹錫（唐）

徑尺千餘朵，人間有此花。今朝見顏色，更不向諸家。
詠紅柿子
作者：劉禹錫（唐）

曉連星影出，晚帶日光懸。本因遺採掇，翻自保天年。
呂八見寄郡內書懷因而戲和
作者：劉禹錫（唐）

文苑振金聲，循良冠百城。不知今史氏，何處列君名。
秋風引
作者：劉禹錫（唐）

何處秋風至，蕭蕭送雁群。朝來入庭樹，孤客最先聞。
柳花詞三首
作者：劉禹錫（唐）

開從綠條上，散逐香風遠。故取花落時，悠揚佔春晚。輕飛不假風，輕落不委地。撩亂舞晴空，發人無限思。晴天闇闇雪，來送青春暮。無意似多情，千家萬家去。
路傍曲
作者：劉禹錫（唐）

南山宿雨晴，春入鳳凰城。處處聞弦管，無非送酒聲。
君山懷古
作者：劉禹錫（唐）

屬車八十一，此地阻長風。千載威靈盡，赭山寒水中。
庭竹
作者：劉禹錫（唐）

露滌鉛粉節，風搖青玉枝。依依似君子，無地不相宜。
唐郎中宅與諸公同飲酒看牡丹
作者：劉禹錫（唐）

今日花前飲，甘心醉數杯。但愁花有語，不為老人開。
題壽安甘棠館二首
作者：劉禹錫（唐）

公館似仙家，池清竹徑斜。山禽忽驚起，沖落半巖花。門前洛陽道，門裡桃花路。塵土與煙霞，其間十餘步。
古詞二首
作者：劉禹錫（唐）

軒後初冠冕，前旒為蔽明。安知從複道，然後見人情。簿領乃俗士，清談信古風。吾觀蘇令綽，朱墨一何工。
寓興二首
作者：劉禹錫（唐）

常談即至理，安事非常情。寄語何平叔，無為輕老生。世途多禮數，鵬鷃各逍遙。何事陶彭澤，拋官為折腰。